টঙ্গীতে বাসে আগুন  হরতাল চলাকালে টঙ্গীতে আবারও বাসে অগ্নিসংযোগ করা হয়।  গতকাল ভোরে টঙ্গী স্টেশন রোড এলাকায় বলাকা সিটিং সার্ভিস পরিবহনের একটি বাসে কে বা কারা অগ্নিসংযোগ করে। বুধবার রাত ১টার দিকে ঢাকা-ময়মনসিংহ মহাসড়কের এরশাদনগর এলাকার একই পরিবহনের অপর একটি বাসে আগুন দেয়া হয়। খবর পেয়ে টঙ্গী ফায়ার সার্ভিস বিভাগের দমকল কর্মীরা বাস দুটির আগুন নেভায়। বাস দুটি সড়কের পাশে পার্কিং করা ছিল। এর আগে মঙ্গলবার রাতেও একই সড়কের টঙ্গীর হোসেন মার্কেট এলাকায় ছালছাবিল পরিবহনের একটি বাসে আগুন দেয়া হয়।  অন্যদিকে জেলার শ্রীপুর উপজেলার টেংরা বাজারে তেলিহাটী ইউনিয়ন বিএনপি সভাপতি আক্তারুল আলম  মাস্টারের কার্যালয়ে বুধবার রাতে হামলা চালিয়ে ভাঙচুর করা হয়। আওয়ামী লীগ সমর্থকরা এ হামলা চালায় বলে বিএনপির অভিযোগ।  বরগুনা প্রতিনিধি জানান, বরগুনায় গতকাল ঢিলেঢালাভাবে হরতাল পালিত হয়েছে। পুলিশি বাধার কারণে বিএনপি নেতাকর্মীরা রাস্তায় পিকেটিং করতে না পারলেও সকাল ১১টার দিকে দলীয় কার্যালয়ের সামনে সমাবেশ করেছে। সমাবেশে জেলা বিএনপির সভাপতি মাহবুবুল আলম ফারুক মোল্লা, সম্পাদক এসএম নজরুল ইসলাম, যুগ্ম সম্পাদক রীমা জামান, সাংগঠনিক সম্পাদক রেজবুল কবির, উপজেলা বিএনপি সভাপতি এডভোকেট আবদুল হালিম প্রমুখ বক্তব্য রাখেন।  এদিকে বুধবার রাতে বামনা পুলিশ উপজেলা যুবদলের সাধারণ সম্পাদক মিজানুর সুমন গোলদার, উপজেলা ছাত্রদলের সাধারণ সম্পাদক ইসা খন্দকার যুগ্ম সম্পাদক ইকবাল কোরাইশী বাবু ও শ্রমিক দলের সদস্য বাদলকে গ্রেপ্তার করে।  নরসিংদী প্রতিনিধি জানান, গতকাল পুলিশের প্রচণ্ড বাধার মুখেও জেলা বিএনপি সভাপতি ও সাবেক সংসদ সদস্য খায়রুল কবির খোকনের নেতৃত্বে নরসিংদী শহরের বাসাইল এলাকা থেকে হরতালে সমর্থনে মিছিল বের করে বাজিরমোড়ে গিয়ে শেষ করে। অন্যদিকে শহরের ঢাকা-সিলেট মহাসড়কের ভেলানগর এলাকায় বেশ কয়েকটি গাড়ি পিকেটাররা ভাঙচুর করলে  পুলিশের লাঠিচার্জে ৪ জন আহত হয়। পিকেটাররাও পুলিশকে লক্ষ্য করে ইটপাটকেল নিক্ষেপ করে। এদিকে সকাল সাড়ে ৭টার দিকে বাসাইল এলাকায় রেললাইনে আগুন ধরিয়ে দেয় হরতাল সমর্থনকারীরা। ফলে ঢাকা-সিলেট, ঢাকা-চট্টগ্রাম, ঢাকা-ময়মনসিংহসহ কয়েকটি জেলার প্রায় ১ ঘণ্টা ট্রেন চলাচল বিচ্ছিন্ন ছিল। এছাড়াও নরসিংদী বাসস্ট্যান্ড থেকে দূরপাল্লার কোন যানবাহন চলাচল করতে দেখা যায়নি। দোকানপাট, স্কুল-কলেজ খোলা থাকলেও কোন ক্লাস হয়নি। অফিস আদালত, ব্যাংক-বীমা খোলা থাকলেও তেমন কোন কাজ হয়নি।